จับมือแบงก์สกัด แฮกเกอร์ล้วงตับ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ธปท.เล็งขอความร่วมมือแบงก์ สกัดลอบดูดข้อมูลธุรกรรมออนไลน์ลูกค้า แนะใช้รหัสครั้งเดียวทิ้ง หรือระบบกุญแจล็อก 
นายฉิม ตันติยาสวัสดิกุล ผู้ช่วยผู้ว่าการ สายระบบข้อสนเทศ ธนาคารแห่งประเทศไทย (ธปท.) เปิดเผยว่า ขณะนี้ ธปท.อยู่ระหว่างศึกษาแนวทางการป้องกันการโจรกรรมข้อมูล (แฮก) การเงินของลูกค้าในระบบอินเทอร์เน็ต แบงกิง โดยจะหารือร่วมกับธนาคารพาณิชย์ เพื่อขอให้ปรับระบบการให้บริการใหม่ ด้วยการนำระบบการใช้รหัสผ่านใหม่ทุกครั้งที่ใช้บริการ 
ทั้งนี้ ให้ธนาคารพาณิชย์ส่งรหัสให้ลูกค้าที่จะทำธุรกรรมผ่านไปทางโทรศัพท์มือถือของลูกค้า และเมื่อทำธุรกรรมเสร็จรหัสนั้นก็จะนำมาใช้อีกไม่ได้ หรืออีกวิธีหนึ่งอาจจะให้ลูกค้าใช้ระบบ Token หรือให้รหัสลูกค้าเก็บไว้ในทัมบ์ไดรฟ์ แล้วนำทัมบ์ไดรฟ์มาเป็นกุญแจล็อกเข้าสู่อีกชั้นหนึ่ง 
ทั้งนี้ แนวทางทั้ง 2 อย่างนี้ จะเป็นระบบช่วยป้องกันไม่ให้ผู้ไม่หวังดี ที่อาจจะมีชื่อบัญชีลูกค้า หรือข้อมูลลูกค้าบาส่วน นำข้อมูลเหล่านี้ไปใช้เข้าระบบทำธุรกรรมผ่านอินเตอร์เน็ต แบงกิง ไม่ได้ ช่วยสร้างความปลอดภัยในการใช้บริการผ่านอินเตอร์เน็ต และทำธุรกรรมการเงินผ่านระบบอินเตอร์เน็ต แบงกิง มากขึ้น เป็นการสร้างความมั่นใจให้กับลูกค้าผู้ใช้บริการเพิ่มขึ้นด้วย 
“ตอนนี้ระบบนี้แบงก์ก็นำมาใช้กับลูกค้ารายใหญ่และลูกค้าบริษัทที่มีธุรกรรมมูลค่าสูงๆ อยู่แล้ว ซึ่ง ธปท.อาจจะขอความร่วมมือเพิ่มเติม ให้แบงก์นำมาใช้กับลูกค้ารายย่อยด้วย” นายฉิม กล่าว
นายฉิม กล่าวว่า ขณะนี้การทำธุรกรรมทางการเงินผ่านระบบอินเทอร์เน็ต แบงกิง ยังมีมูลค่าไม่มากนัก เมื่อเทียบกับธุรกรรมการเงินผ่านที่ทำผ่านตู้เอทีเอ็ม เงินสด หรือการใช้เช็ค โดยเฉลี่ยมีธุรกรรมมูลค่าประมาณ 1 หมื่นล้านบาทต่อปี อย่างไรก็ตามการส่งเสริมการทำธุรกรรมผ่านทางอิเล็กทรอนิกส์ช่องทางต่างๆ ถือเป็นนโยบายหนึ่งที่ ธปท.และธนาคารพาณิชย์สนับสนุนให้ประชาชนใช้บริการให้มากขึ้น เพราะช่วยลดการใช้เงินสดและลดต้นทุนได้จำนวนมาก 
ด้านนางธาริษา วัฒนเกส ผู้ว่าการ ธปท. กล่าวว่า ขณะนี้ยังมีการหลอกลวงให้ทำธุรกรรมทางการเงินทางโทรศัพท์อย่างต่อเนื่อง รวมทั้งมีการส่งอีเมลเพื่อหลอกลวงให้โทร.กลับ ทั้งการอ้างให้คืนเงินภาษี การได้รับรางวัล หรือการได้รับเงินโอน และอ้างการสอบถามข้อมูลหมายเลขบัญชีจากข้อมูลส่วนตัวเหล่านี้อยู่ จึงอยากให้ประชาชนอย่าหลงเชื่อเพราะปกติเจ้าหน้าที่ธนาคารพาณิชย์จะมีข้อมูลเหล่านี้อยู่แล้ว ไม่จำเป็นต้องโทรมาสอบถามที่ลูกค้า ซึ่งในการดูแลการทำธุรกรรมผ่านระบบอิเล็กทรอนิกส์ ทุกช่องทาง ธปท.ได้มีการตรวจสอบ และสอบทานระบบความปลอดภัยอย่างต่อเนื่อง เพื่อไม่ให้มีการโจรกรรมข้อมูลหรือระบบให้เสียหาย